32005R0374
L 059/1
JURNALUL OFÍCIAL AL UNIUNII EUROPENE
REGULAMENTUL (CE) NR. 374/2005 AL CONSILIULUI
din 28 februarie 2005
de modificare a Regulamentului (CE) nr. 2007/2000 privind introducerea de măsuri comerciale excepționale în favoarea țărilor și teritoriilor participante și legate de procesul de stabilizare și asociere pus în aplicare de către Uniunea Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
În temeiul Regulamentului (CE) nr. 2007/2000 (1), Comunitatea a extins accesul cu scutire de drepturi vamale pentru importurile care provin din țări interesate pentru majoritatea produselor agricole, inclusiv zahărul.
(2)
În cazul zahărului, accesul cu scutire de drepturi vamale pentru cantități nelimitate a determinat o stimulare a producției din Balcanii de Vest la niveluri care nu sunt durabile în perspectiva unor evoluții previzibile.
(3)
Modificarea regimului importurilor pentru fiecare din țările din Balcanii de Vest va pregăti sectorul acestora pentru ajustările necesare pentru a funcționa într-un mediu realist și durabil din punct de vedere economic, respectând în același timp concesiile comerciale actuale.
(4)
Este necesar ca Regulamentul (CE) nr. 2007/2000 să fie modificat, pentru a se preciza că importurile preferențiale de zahăr din Balcanii de Vest în Comunitate beneficiază doar de contingente tarifare și nu de accesul nelimitat pentru scutirea de drepturi vamale, în cadrul măsurilor autonome,
ADOPTĂ PREZENTUL REGULAMENT:
Articolul 1
Regulamentul (CE) nr. 2007/2000 se modifică după cum urmează:
1.
Articolul 1 se modifică după cum urmează:
(a)
alineatul (1) se înlocuiește cu următorul text:
„(1) Sub rezerva dispozițiilor speciale enunțate la articolele 3 și 4, produsele originare din Albania, Bosnia-Herțegovina și Serbia-Muntenegru, precum și din Kosovo, altele decât cele de la codurile nr. 0102, 0201, 0202, 1604, 1701, 1702 și 2204 din Nomenclatura Combinată, pot fi importate în Comunitate fără restricții cantitative sau măsuri cu efect echivalent și cu scutire de drepturi vamale și de taxe cu efect echivalent.”;
(b)
se adaugă următorul alineat:
„(3) Importurile de produse din sectorul zahărului încadrate la codurile nr. 1701 și 1702 din Nomenclatura Combinată, originare din Albania, Bosnia-Herțegovina și Serbia-Muntenegru, inclusiv Kosovo, beneficiază de concesiile prevăzute la articolul 4.”
2.
La articolul 4, se adaugă următorul alineat (4):
„(4) Importurile de produse din sectorul zahărului încadrate la codurile nr. 1701 și 1702 din Nomenclatura Combinată, originare din Albania, Bosnia-Herțegovina și Serbia-Muntenegru, inclusiv Kosovo, sunt supuse următoarelor contingente tarifare anuale cu drept zero:
(a)
1 000 de tone (greutate netă) pentru produsele din sectorul zahărului originare din Albania;
(b)
12 000 de tone (greutate netă) pentru produsele din sectorul zahărului, originare din Bosnia-Herțegovina;
(c)
180 000 de tone (greutate netă) pentru produsele din sectorul zahărului, originare din Serbia-Muntenegru, inclusiv Kosovo.”
3.
Articolul 6 se modifică după cum urmează:
(a)
titlul se înlocuiește cu următorul titlu:
„Punerea în aplicare a contingentelor tarifare pentru produsele din categoria «baby beef» și pentru zahăr.”;
(b)
se adaugă următorul paragraf:
„Normele de aplicare a contingentelor tarifare pentru produsele din sectorul zahărului încadrate la codurile nr. 1701 și 1702 sunt stabilite de către Comisie în conformitate cu procedura prevăzută la articolul 42 alineatul (2) din Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului (2).
Articolul 2
Prezentul regulament intră în vigoare la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 februarie 2005.